กรณีศึกษา แก๊งค้ายาเม็กซิโก ในช่วงโควิด 19
ในช่วงที่สถานการณ์โควิด 19 ระบาดอย่างรุนแรงทั่วโลก  เม็กซิโกเป็นหนึ่งในประเทศที่มีผู้ติดเชื้อราว 3,000 ถึง 5,000 คนต่อวัน  ปัจจุบัน ประเทศแห่งนี้มียอดผู้ติดเชื้อสะสมกว่า 2.5 ล้านคนและเสียชีวิตรวมกว่า 2.3 แสนคน เรื่องดังกล่าวทำให้ภาครัฐฯ ต้องใช้มาตรการต่าง ๆ ในการควบคุมโรคระบาด ซึ่งส่งผลกระทบต่อประชาชนเป็นวงกว้าง แต่องค์กรค้ายาเสพติดในประเทศเม็กซิโก ได้อาศัยช่วงเวลาดังกล่าวในการปรับตัวและสามารถเติบโตได้ในช่วงวิกฤติ โดยเนื้อหาส่วนใหญ่ อ้างอิงมาจาก The Congressional Research Service  ซึ่งเป็นสถาบันวิจัยนโยบายสาธารณะของรัฐสภาคองเกรส ประเทศสหรัฐอเมริกา ที่ได้ติดตามการลักลอบค้ายาเสพติดอย่างใกล้ชิด แล้วองค์กรยาเสพติดเหล่านี้ กำลังทำอะไรอยู่ ?  ลงทุนแมนจะเล่าให้ฟัง
20 ก.ค. 2564

กรณีศึกษา แก๊งค้ายาเม็กซิโก ในช่วงโควิด 19 /โดย ลงทุนแมน
ในช่วงที่สถานการณ์โควิด 19 ระบาดอย่างรุนแรงทั่วโลก 
เม็กซิโกเป็นหนึ่งในประเทศที่มีผู้ติดเชื้อราว 3,000 ถึง 5,000 คนต่อวัน 
ปัจจุบัน ประเทศแห่งนี้มียอดผู้ติดเชื้อสะสมกว่า 2.5 ล้านคนและเสียชีวิตรวมกว่า 2.3 แสนคน
เรื่องดังกล่าวทำให้ภาครัฐฯ ต้องใช้มาตรการต่าง ๆ ในการควบคุมโรคระบาด ซึ่งส่งผลกระทบต่อประชาชนเป็นวงกว้าง แต่องค์กรค้ายาเสพติดในประเทศเม็กซิโก ได้อาศัยช่วงเวลาดังกล่าวในการปรับตัวและสามารถเติบโตได้ในช่วงวิกฤติ
โดยเนื้อหาส่วนใหญ่ อ้างอิงมาจาก The Congressional Research Service 
ซึ่งเป็นสถาบันวิจัยนโยบายสาธารณะของรัฐสภาคองเกรส ประเทศสหรัฐอเมริกา
ที่ได้ติดตามการลักลอบค้ายาเสพติดอย่างใกล้ชิด
แล้วองค์กรยาเสพติดเหล่านี้ กำลังทำอะไรอยู่ ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ประเทศเม็กซิโกเป็นประเทศที่มีพรมแดนติดกับทางตอนใต้ของประเทศสหรัฐอเมริกา 
ซึ่งก็เรียกได้ว่าเป็นทางเชื่อมสู่ทวีปอเมริกาใต้ ทำให้ประเทศแห่งนี้กลายเป็นเส้นทางลักลอบขนสินค้าผิดกฎหมายเข้าสู่สหรัฐอเมริกาโดยเฉพาะยาเสพติด
ปกติแล้วสารเคมีตั้งต้นในการผลิตยาเสพติด จะมาจากประเทศจีนเป็นหลัก
หากเป็นวัตถุดิบจำพวกพืชก็จะมาจากโคลอมเบีย
ช่องทางการขนส่งสินค้าเหล่านี้จะถูกลักลอบขนส่งด้วยเรือบรรทุกสินค้าและเครื่องบินขนส่งสินค้า
แต่เนื่องจากสถานการณ์การแพร่ระบาดของโควิด 19 ส่งผลให้องค์กรค้ายาเสพติดเหล่านี้มีวัตถุดิบไม่เพียงพอต่อการผลิต
อีกทั้งยังมีความยากลำบากในการขนส่งสินค้าข้ามชายแดน 
จากการควบคุมที่เข้มงวดขึ้นของสหรัฐอเมริกาเพื่อป้องกันการลักลอบเข้าเมืองและการล็อกดาวน์ของรัฐบาลเม็กซิโกเอง ทำให้กระบวนการผลิต ขนส่ง และการค้าขายติดขัด 
เนื่องจากสถานที่จำหน่ายยาเสพติดอย่างบาร์หรือโรงแรมต่างก็ปิดตัวลง
เมื่อเป็นเช่นนี้ องค์กรยาเสพติดจึงเริ่มปรับกลยุทธ์ และหาทางดิ้นรนเพื่อทำให้รายได้ยังคงเดิม
ด้วยการร่วมมือกัน
เริ่มตั้งแต่การกักตุนสินค้าตามชายแดนและลดกิจกรรมค้าขายทุกอย่างลง
สาเหตุที่ต้องลดปริมาณ ก็เพื่อควบคุมราคาขายในตลาดและกลยุทธ์นี้ก็ได้ผล
เพราะขึ้นชื่อว่า “ยาเสพติด” ผู้คนที่เสพยาเหล่านั้นยังคงมีความต้องการอยู่ตลอดเวลา
ประกอบกับปริมาณสินค้าในตลาดที่มีน้อยลง
ไม่นานนัก ราคาของยาเสพติดในสหรัฐอเมริกาจึงพุ่งสูงขึ้น
อย่างเช่น โคเคนที่มีราคาเพิ่มขึ้น 20% หรือในบางเมืองอย่างลอสแอนเจลิส
ที่พบว่าราคายาไอซ์เพิ่มขึ้นกว่าเท่าตัวภายในเวลาไม่กี่สัปดาห์
เมื่อสินค้าตัวหนึ่งกำไรดี อีกตัวหนึ่งกำไรน้อยกว่า จึงมีการปรับเปลี่ยนสัดส่วนการผลิต มาผลิตยาเสพติดที่ขายได้ราคาดีมากขึ้น แต่พวกเขาก็ยังประสบปัญหาจากการขาดแคลนวัตถุดิบหลักจากจีนอยู่ดี
สิ่งที่แก๊งค้ายาเหล่านี้เลือกที่จะทำต่อไป ก็ไม่ต่างอะไรจากองค์กรธุรกิจทั่ว ๆ ไป นั่นคือการลดต้นทุนการผลิตโดยเฉพาะวัตถุดิบ และวิธีการที่พวกเขาเลือกเป็นขั้นแรกคือหาแหล่งนำเข้าใหม่ พวกเขาจึงเบนเข็มไปนำเข้าวัตถุดิบมาจากอินเดียอีกช่องทางหนึ่ง
แต่ผลปรากฏว่าปริมาณที่ได้มาก็ยังไม่เพียงพอ พวกเขาจึงต้องเพิ่มขีดความสามารถในการจัดหาวัตถุดิบด้วยการผลิตวัตถุดิบขึ้นมาใช้เอง
โดยองค์กรค้ายาเสพติดเหล่านี้ก็ได้เริ่มจ้างนักวิทยาศาสตร์และสร้างโรงงานสำหรับผลิตวัตถุดิบเหล่านั้นขึ้นมาใช้เองภายในประเทศ นั่นจึงทำให้กำไรที่ได้ยิ่งเพิ่มสูงขึ้นไปอีก
แต่ดูเหมือนว่ายิ่งผลประโยชน์มากขึ้นเท่าไร 
ความโลภและการใช้ความรุนแรงก็ยิ่งมากขึ้นเท่านั้น
ทั้งนี้ ยังมีรายงานว่าตั้งแต่การระบาดเริ่มขึ้นและเริ่มมีการล็อกดาวน์ 
ผู้เสียชีวิตจากเหตุการณ์ปะทะกันของแก๊งค้ายาเสพติดกลับสูงขึ้นเป็นประวัติการณ์ 
สาเหตุจากการขยายอาณาเขตของแต่ละกลุ่ม และการปล้นรถบรรทุกที่ใช้ในการขนยาเสพติดของฝั่งตรงข้าม
นอกจากเรื่องการค้าขายแล้ว แก๊งค้ายาเสพติดยังใช้ช่วงเวลาวิกฤติโรคระบาดในการสร้างคะแนนความนิยมกับผู้คนในอาณาเขตของตน
อย่างเช่น การแจกกล่องอาหารและสิ่งของที่จำเป็นให้กับผู้คนที่เดือดร้อนจากมาตรการล็อกดาวน์ ซึ่งหน้ากล่องมีรูปของ “เอล ชาโป” ราชายาเสพติดอยู่บนกล่อง
แถมยังมีการโปรโมตกิจกรรมดังกล่าวลงโซเชียลมีเดีย โดยมีจุดประสงค์เพื่อเพิ่มการสนับสนุนจากชุมชนที่จะช่วยปกป้องทรัพย์สินและครอบครัวของสมาชิกในกลุ่ม อีกทั้งยังใช้เพื่อการดึงดูดสมาชิกใหม่ให้เข้าร่วมกลุ่ม
และก็ดูเหมือนว่าแก๊งค้ายาเสพติดจะตามโลกอยู่เสมอ เพราะมีรายงานการใช้สกุลเงินดิจิทัล ในการฟอกเงินที่ผิดกฎหมายเพิ่มมากขึ้น พวกเขายังใช้เทคโนโลยีใหม่ ๆ เช่น โดรน เป็นเครื่องมือในการลักลอบขนส่งสิ่งผิดกฎหมายข้ามพรมแดนระหว่างสหรัฐอเมริกาและเม็กซิโก..
เรื่องราวทั้งหมดนี้ สะท้อนให้เห็นว่าไม่ว่าจะเป็นกลุ่มธุรกิจไหน
การแสวงหาผลประโยชน์จากเหตุการณ์ไม่ปกติ
ก็เกิดขึ้นได้ทุกเมื่อ ไม่เว้นแม้แต่วงการยาเสพติด..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-